Hoërskool De Villiers Graaff - Wikipedia
Die sierlike geboue van die Hoërskool De Villiers Graaff is reeds meer as 'n eeu gelede opgerig met geld geskenk deur sir David Pieter de Villiers Graaff.
Sir David Pieter de Villiers Graaff luister na 'n adres van die moeders van die skool wat hom bedank vir sy skenking van £100 000.
Die Hoërskool De Villiers Graaff is 'n dubbelmediumhoërskool op die Bolandse dorp Villiersdorp en is genoem na sir David Pieter de Villiers Graaff, nyweraar, kabinetsminister en vader van die latere leier van die Verenigde Party, sir De Villiers Graaff.
Die skool is in 1872 opgerig, maar in 1901 bewillig sir David die geld (£100 000) en grond vir die bou van 'n nuwe skool wat in 1907 sy huidige naam gekry het. Dit is ontwerp deur Alexander Forsyth en John Parker en opgerig deur mnr. AB Reid & Kie. Die plaaslike laerskool is ook na die weldoener vernoem.
Die skool het in 2010 201 leerders van gr. 8 tot 12 gehad, van wie 112 meisies en 89 seuns was. Die skoolhoof was mnr. M.C. Botha en die jaarlikse skoolfonds R5 940,00. Die skoolhoof word bygestaan deur sowat 12 onderwysers vir 'n gunstige onderwyser-leerder-verhouding van minder as 1:15. Teen 2012 het die leerders afgeneem tot 193, waarvan 102 meisies en 91 seuns was, maar teen 2014 toegeneem tot 203, van wie 102 steeds meisies en 101 seuns was. Mev. Marietjie Freislich was die skoolhoof en die res van die personeel het bestaan uit 15 onderwysers. In 2015 was die leerdertal 231 en die skoolhoof me. G.G. Loubser.
Die skool se amptelike webtuiste.
Ontsluit van "https://af.wikipedia.org/w/index.php?title=Hoërskool_De_Villiers_Graaff&oldid=1351349"
Die bladsy is laas op 20 April 2015 om 20:43 bygewerk.